b'\n_START_ARTICLE_\nSaverio Mercadante\n_START_PARAGRAPH_\nGiuseppe Saverio Raffaele Mercadante (16. september 1795 \xe2\x80\x93 17. december 1870) var en italiensk komponist, der is\xc3\xa6r besk\xc3\xa6ftigede sig med opera.\n_START_SECTION_\nBiografi\n_START_PARAGRAPH_\nMercadante har aldrig f\xc3\xa5et international ber\xc3\xb8mmelse som Gaetano Donizetti eller Gioacchino Rossini, men han komponerede en lige s\xc3\xa5 imponerende r\xc3\xa6kke af v\xc3\xa6rker, og hans udvikling af operagenrens melodiske stil og orkestrering har v\xc3\xa6ret et v\xc3\xa6sentligt fundament for Giuseppe Verdis dramatiske teknik.\n_START_SECTION_\nTidlige \xc3\xa5r\n_START_PARAGRAPH_\nMercadante blev f\xc3\xb8dt i Altamura i n\xc3\xa6rheden af Bari i den italienske Puglia-provins. Han studerede fl\xc3\xb8jte, violin og komposition ved konservatoriet i Napoli og organiserede koncerter der. Operakomponisten Gioacchino Rossini sagde rosende til konservatoriets direkt\xc3\xb8r, Niccol\xc3\xb2 Antonio Zingarelli, "Caro Maestro, vi faccio i miei complimenti per questo vostro allievo. Le sue due composizioni mi danno seriamente a pensare, e vedo bene che i vostri alunni cominciano dove noi terminiamo" ("K\xc3\xa6re Maestro, mine komplimenter til denne Deres studerende. Hans to kompositioner giver mig virkelig noget at t\xc3\xa6nke over, og jeg kan godt se, at deres alumner begynder der, hvor vi slutter"). I 1817 fik han opgaver som dirigent og komponerede desuden en r\xc3\xa6kke symfonier og koncerter for forskellige instrumenter \xe2\x80\x93 herunder seks for fl\xc3\xb8jte omkring 1818-1819 som formentlig blev uropf\xc3\xb8rt med ham som solist p\xc3\xa5 konservatoriet i Napoli._NEWLINE_Rossinis opmuntring f\xc3\xb8rte ham til at komponere operaer. Han vandt stor succes med sit andet v\xc3\xa6rk, Violenza e Constanza, i 1820. Hans n\xc3\xa6ste tre operaer er mere eller mindre glemt, men en forkortet indspilning af Maria Stuarda, Regina di Scozia blev udstedt af Opera Rara i 2006. Hans n\xc3\xa6ste opera, Elisa e Claudio, blev en k\xc3\xa6mpesucces og er ogs\xc3\xa5 lejlighedsvis blevet opf\xc3\xb8rt i det 20. \xc3\xa5rhundrede._NEWLINE_Han arbejdede en tid i Wien, Madrid, Cadiz og Lissabon, men vendte tilbage til Italien i 1831. Han blev inviteret til Paris af Rossini i 1836, hvor han komponerede I Briganti for fire af de mest kendte sangere p\xc3\xa5 den tid, Giulia Grisi, Giovanni Battista Rubini, Antonio Tamburini og Luigi Lablache, som alle arbejdede t\xc3\xa6t sammen med Bellini. Mens han var i Paris, fik han mulighed for at h\xc3\xb8re operaer af Giacomo Meyerbeer og Ludovic Hal\xc3\xa9vy, som \xc3\xb8vede en st\xc3\xa6rk indflydelse p\xc3\xa5 ham, is\xc3\xa6r sidstn\xc3\xa6vntes La Juive. Denne indflydelse f\xc3\xb8rte til at han lagde st\xc3\xb8rre v\xc3\xa6gt p\xc3\xa5 det dramatiske.\n_START_SECTION_\nSenere v\xc3\xa6rker\n_START_PARAGRAPH_\nNogle af Mercadantes senere v\xc3\xa6rker, is\xc3\xa6r Orazi e Curiazi, var ogs\xc3\xa5 ret vellykkede. Der var mange opf\xc3\xb8relser af hans operaer i hele det 19. \xc3\xa5rhundrede, og det er blevet bem\xc3\xa6rket, at nogle af dem har f\xc3\xa5et langt flere opf\xc3\xb8relser end Verdis tidlige operaer over samme periode. Han har desuden komponeret flere instrumentale v\xc3\xa6rker i sit liv end de fleste af sine samtidige._NEWLINE_Fra 1863 var han n\xc3\xa6sten helt blind._NEWLINE_I \xc3\xa5rtierne efter hans d\xc3\xb8d i Napoli i 1870 gik hans produktion i glemmebogen, men hans v\xc3\xa6rker er lejlighedsvis blevet genopf\xc3\xb8rt og indspillet siden Anden Verdenskrig, selv om de endnu ikke har opn\xc3\xa5et noget, der ligner den popularitet, som hans lidt yngre samtidige Donizetti og Bellini nyder i dag._NEWLINE_Den franske solist Jean-Pierre Rampal har indspillet flere af Mercadantes koncerter for fl\xc3\xb8jte og strygeorkester, herunder den store og romantiske e-mols-koncert, som siden har vundet en vis popularitet blandt koncertfl\xc3\xb8jtenister.'